CELEX: C2005/115/28
Language: el
Date: 2005-05-14 00:00:00
Title: Υπόθεση C-123/05: Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 15 Μαρτίου 2005

14.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 115/15
            
         Προσφυγή της Επιτροπής των Ευρωπαϊκών Κοινοτήτων κατά της Ιταλικής Δημοκρατίας, που ασκήθηκε στις 15 Μαρτίου 2005
   (Υπόθεση C-123/05)
   (2005/C 115/28)
   Γλώσσα διαδικασίας: η ιταλική
   Η Επιτροπή των Ευρωπαϊκών Κοινοτήτων, εκπροσωπούμενη από τους X. Lewis και A. Aresu, μέλη της Νομικής Υπηρεσίας της Επιτροπής, άσκησε στις 15 Μαρτίου 2005 ενώπιον του Δικαστηρίου των Ευρωπαϊκών Κοινοτήτων προσφυγή κατά της Ιταλικής Δημοκρατίας.
   Η προσφεύγουσα ζητεί από το Δικαστήριο:
   
               1)
            
            
               να αναγνωρίσει ότι η Ιταλική Δημοκρατία, έχοντας θεσπίσει το άρθρο 44 του νόμου 724, της 23ης Δεκεμβρίου 1994, που τροποποίησε το κείμενο του άρθρου 6 του νόμου 573, της 24ης Δεκεμβρίου 1993, εισάγοντας στο κείμενο αυτό τη διάταξη της παραγράφου 2, με την οποία παρέχεται η δυνατότητα ανανεώσεως των δημοσίων συμβάσεων παροχής υπηρεσιών και προμηθειών προς όφελος των αναδόχων προηγούμενης συμβάσεως, παρέβη τις υποχρεώσεις που υπέχει από τα άρθρα 11, 15 και 17 της οδηγίας 92/50/ΕΟΚ (1) του Συμβουλίου, της 18ης Ιουνίου 1992, περί συντονισμού των διαδικασιών για τη σύναψη δημοσίων συμβάσεων παροχής υπηρεσιών, και των άρθρων 6 και 9 της οδηγίας 93/36/ΕΟΚ (2) του Συμβουλίου, της 14ης Ιουνίου 1993, περί συντονισμού των διαδικασιών για τη σύναψη δημοσίων συμβάσεων προμηθειών, καθώς και από τα άρθρα 43 ΕΚ και 49 ΕΚ·
            
         
               2)
            
            
               να καταδικάσει την Ιταλική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Η Επιτροπή επικρίνει τις διατάξεις του άρθρου 6, παράγραφος 2, του νόμου 537 του 1993, όπως τροποποιήθηκε με το άρθρο 44 του νόμου 724 του 1994. Η παρατεθείσα παράγραφος 2, ειδικότερα, παρά το ότι απαγορεύει τη σιωπηρή ανανέωση των συμβάσεων των δημοσίων διοικήσεων για τις προμήθειες και την παροχή υπηρεσιών, προβλέπει εξάλλου ότι, «εντός τριών μηνών από τη λήξη των συμβάσεων, η διοίκηση διαπιστώνει την ύπαρξη λόγων δημοσίου συμφέροντος για την ανανέωση των ίδιων συμβάσεων και, όταν εξακριβώνεται η ύπαρξη τέτοιων λόγων, ανακοινώνει στον αντισυμβαλλόμενο τη βούληση να προβεί στην ανανέωση των συμβάσεων».
   Η Επιτροπή θεωρεί ότι οι διατάξεις αυτές παρέχουν τη δυνατότητα στις δημόσιες διοικήσεις να αναθέτουν, απευθείας και χωρίς να προσφύγουν σε καμιά διαδικασία διαγωνισμού, νέες συμβάσεις παροχής υπηρεσιών και προμηθειών, οι οποίες θα ανατίθενται έτσι μέσω διαδικασιών οι οποίες δεν είναι σύμφωνες προς το κοινοτικό δίκαιο. Διαπιστώνεται έτσι η αντίθεση προς τις αρχές των οδηγιών 92/50/ΕΟΚ και 93/36/ΕΟΚ, οι οποίες διέπουν αντιστοίχως τις δημόσιες συμβάσεις παροχής υπηρεσιών και τις συμβάσεις προμηθειών. Εξάλλου, η νομοθεσία αυτή είναι αντίθετη προς τις αρχές της απαγορεύσεως των διακρίσεων και της διαφάνειας, που αποβλέπουν στη διασφάλιση της ελευθερίας εγκαταστάσεως και παροχής υπηρεσιών που καθιερώνουν τα άρθρα 43 και 49 της Συνθήκης ΕΚ.
   
      (1)  ΕΕ L 209, της 24/7/1992, σ. 1.
   
      (2)  ΕΕ L 199, της 9/8/1993, σ. 1.